100 INDIVIDU POSITIF COVID-19 SERAH DIRI
BINTULU: Isu membabitkan 100 individu positif Covid-19 yang hilang dari radar dan tidak dapat dihubungi sebelum ini telah tampil menyerah diri. Pegawai Kesihatan Bahagian Bintulu, Dr. Melvin Chung Hsien Liang berkata, kesemua pesakit terlibat telah menghubungi dan menyerah diri kepada Pejabat Kesihatan Bahagian Bintulu. “Pesakit juga bersetuju untuk menerima rawatan di Hospital Bintulu dan Pusat Kawalan dan Berisiko Rendah(PKRC) Covid-19,” katanya. Beliau berkata demikian dalam sidang media yang diadakan di Pejabat Residen Bahagian Bintulu, petang semalam. Menurutnya, pesakit sendiri menghubungi Pejabat Kesihatan Bahagian Bintulu selepas Ahli Parlimen Bintulu, Dato’ Seri Tiong King Sing mendedahkan perkara itu menerusi kenyataannya di laman sosial Facebook beliau, pada Ahad. “Pesakit itu telah berhubung sendiri dengan pihak Pejabat Kesihatan Bintulu untuk menyerah diri dan mereka juga bersetuju mendapat rawatan di Hospital Bintulu,” katanya. Tambah beliau, pihaknya turut mendapat bantuan daripada pihak Polis Diraja Malaysia Daerah Bintulu bagi mengesan pesakit terutama yang sukar dihubungi. Terdahulu, Tiong juga Duta Khas Kepada Perdana Menteri ke China itu menerusi kenyataannya pada Ahad mendedahkan lebih 100 individu positif Covid-19 di Bintulu antara 12 April dan 21 April lalu tidak dapat dikesan atau dihubungi kerana mereka memberikan maklumat peribadi palsu. Oleh ELLIE EDWARD 
See author's posts
